**د مالیې وزارت اداري مرستیال محمد اسماعیل رحیمي**

محمد اسماعیل رحیمي د محمد رحیم زوی په (۱۳۵۵) کې په کابل ښار کې نړۍ ته سترګې غړولې دي او له حبیبیې لیسې تر فارغېدو وروسته یې لوړې زده کړې د بلخ پوهنتون په طب پوهنځي کې بشپړې کړې دي. وروسته یې د امریکا متحده ایالاتو په ولیمز کالج کې د اقتصادي پالیسۍ په برخه کې ماسټري کړې او بله ماسټري یې د کابل ښار د مریم رشیدخان په پوهنتون کې د ادارې او تجارت په برخه کې پای ته رسولې ده.

نوموړی له (۱۳۸۰) څخه تر (۱۳۸۳) پورې د ماشومانو او نوو ځوانانو د پراختیايي پروګرام (YCDP) سیمه ییز مدیر و. وروسته د راپور ورکولو او اطلاعاتو امر او څه موده وروسته یې د ملګرو ملتونو د اسکان په ساحوي دفتر کې د سپما او پانګونې د مسوول په توګه دنده ترسره کړې ده.

په (۱۳۸۶) کې یې د ولسمشرۍ مانۍ په اقتصادي مشاوریت کې د سکتوري همغږي کوونکي او د افغانستان د ملي پراختیا د ستراتيژۍ په دارالانشا کې دنده ترسره کړې ده. وروسته په (۱۳۸۸) کې په اقتصاد وزارت کې د افغانستان د ملي پراختیا د ستراتيژۍ د پالیسۍ او نظارت عمومي رییس شو او پنځه کاله وروسته د افغانستان د اسلامي جمهوري ریاست د ولسمشر د حکم پر اساس د اقتصاد وزارت مسلکي مرستیال وټاکل شو.

نوموړی پر دري، پښتو او انګلیسي ژبو بشپړ تسلط لري او د یادونې وړ ده چې په ترسره کړو چارو کې یې ډېره شایستګي، نوښت او وړتیا ښودلې ده چې د ارزښتمنو او مستعدانه خدمتونو له امله د افغانستان د اسلامي جمهوریت د جمهور رییس لخوا لومړی درجه ستاینلیک ورکړل شوی دی.

ښاغلي رحیمي په دغه لړ کې ګڼې او ارزښتمنې مقالې او نور مطالب نشر کړي چې ځينې یې دا دي:

اوسنی نړیوال بحران او د پراختیا په حال کې هېوادونو ځواب

د دولت اغېزناکي او په ټولنیز خوندیتوب کې یې مناسبه لاسوهنه

د ټولنې پر اساس د ټولنیز امنیت د شبکې لاره (د افغانستان د ملي پیوستون پروګرام او ټولنیز خوندیتوب)

د ملي پیوستون اجرايي بریا او محدودیتونه

ټولنیز خوندیتوب او دوامداره وده

ښاغلي رحیمې د دې تر څنګ د مالیزیا د ارزونې د مرکز Malaysian Evaluation Society  او څو نورو نړیوالو او سیمه ییزو سازمانونو افتخاري غړیتوب لري.